I følge Ritzau må Lokdam-familien betale 10 millioner kroner i moms - og afvente en straffesag om momssvig.

Ægteparret Vibeke og Gorm Lokdam, der driver en række herregårde og en omfattende import af vin og indbo fra Rumænien, har lidt et alvorligt økonomisk nederlag i Vestre Landsret - og må se en straffesag om momssvig i øjnene, oplyser Ritzau. Landsretten har dømt Gorm Lokdam til at betale knap 10 millioner kroner tilbage til statskassen i form af moms, der er betalt for lidt i årene 1996-99. Skat afgjorde allerede i 2001, at Gorm Lokdam gennem sit firma Royal Classic - tidligere Rumænsk Vinimport - skulle efterbetale 9.756.900 kroner, men den afgørelse indbragte han for domstolene. Nu har Vestre Landsret afgjort den økonomiske side af sagen, og ud over de 9,8 millioner kroner skal Lokdam betale 300.000 kroner i sagsomkostninger. Selve straffesagen mod Gorm Lokdam har afventet afgørelsen i den civile sag. Vibeke og Gorm Lokdam driver en række jyske herregårde som luksusrestauranter og kursussteder og har desuden et importfirma og nogle andre ejendomme både i Danmark og Rumænien. De fem ejendomme er Kokkedal Slot, Store Restrup Herregaard, HvedholmSlot, Sophiendal Gods og Sauntehus. Alle regnskaber for alle parrets selskaber blev administreret via Royal Classic. Royal Classic har ifølge landsretten "udstedt momsbelagte fakturaer, men har undladt at bogføre og angive den fulde moms over for staten. Endvidere har Royal Classic reguleret sine momsangivelser i nedadgående retning og i konsekvens heraf undladt at angive og betale den udfakturerede moms uden samtidig at berigtige fejlene over for kunderne".